Lucian Davidescu | 7 martie 2016

Dovada că în România toate telefoanele sunt ascultate

Macovei pentru noi este Snowden Doi!

A trecut aproape neobservată declarația șocantă a Monicăi Macovei cum că serverele de interceptări ale SRI au costat un miliard de euro. Cum se justifică cifra? (în imagine, un datacenter google care a costat 1 miliard de dolari) Orice și oricum ai aduna, cu tot cu paraîndărăturile uzuale, suma n-ar putea ajunge nici măcar la 1% din miliardul vânturat pentru cele câteva mii de mandate de interceptare emise în fiecare an. Singura explicație posibilă pentru o sumă atât de mare este că absolut toate convorbirile telefonice ale fiecărui cetățean (și probabil și corespondența electronică) sunt înregistrate și stocate pentru posteritate, ilegal și în disprețul Constituției. Tot scump, dar măcar are sens.

Nu-i chiar surprinzător – o face ditamai NSA-ul, de ce s-ar codi o țară din lumea a (dpdv al culturii politice măcar) treia? Mai ales că există condiții mult mai propice pentru asta. SRI este militarizat, situație unică în NATO, iar întreaga sa activitate este secretă din oficiu (nu doar informațiile clasificate) situație aproape unică.

Tehnic, procedura îi ocolește cu totul pe operatori. Până în 2008, fiecare mandat în parte ajungea la furnizorul de servicii care dădea acces SRI doar la numerele vizate. Apoi, operatorii au fost obligați să asigure accesul complet al serviciului la fluxul de date, fără a mai putea vedea exact ce se ascultă și ce nu.

Practic, nu există nici un filtru extern care să garanteze că ascultările se limitează la mandate iar cele interne – dacă or fi – sunt strict secrete.

Ipotetic vorbind, dacă o grupare mafiotă pune mâine mâna pe conducerea serviciului și începe să-l folosească pentru șantaj și extorcare, nimeni n-o poate opri.

P.S. Pentru replica „n-am nimic de ascuns etc. etc.” este nevoie de detalii de identificare extinse: numele întreg, cnp-ul, adresa de e-mail uzuală și parola de acces.